Chaura Jesústa apaycaptin,
caru jipallanta aywaran juc purïshij-masinwan Simón Pedro.
Chay purïshijga mayur cürawan ricsinacuran.
Ricsinacur,
Jesúspa jipanta sawan ruricaman yaycuran.
Pedrum ichanga puncu wajtapita mana yaycuranchu.
Chaymi ruriman yaycuj purïshijga puncu quićhaj warmita ruwacuran Pedrutapis ruriman yaycuchinanpaj.
Puncu quićhaj warmi Pedruta tapuran:
«¿Manachu chay Jesúspa purïshijnin canqui?»
nir.
Pedruna niran:
«Mana.»
Juyupa jasaptin,
ninata ratarcachir uywaycunapis,
Tayta Diosninchipa wasinta täpajcunapis mashacurcaycaran.
Pedrupis mashacuycaran.
Mayur cürana Jesústa tapuycaran imata yaćhachishantapis,
purïshijnincuna pï cashantapis.
Jesúsna niran:
«Llapan wiyay Tayta Diosninchipa shiminta willapäcushcä.
Shuntacäna wasicunaćhüpis,
Tayta Diosninchipa wasinćhüpis tantiyachicushcä.
Israel-masinchicuna llapanmi chay wasicunaćhu jutucan.
Mana pacayllapachu willapäcushcä.
¿Imanirtaj tapumanqui?
Shimïta wiyajcunata mä,
tapuy.
Paycuna imata rimashätapis musyan.»
Chaynuy niptin,
Tayta Diosninchipa wasinta täpaj runa Jesústa cutariran:
«¿Imanirtaj mayur cürapaj shimiquita jugarishcanqui?»
nir.
Jesúsna niran:
«¿Imatataj llutanta rimashcä?
Mä,
nimay.
Llutanta mana rimaycaptï,
ama magamanquimanchu.»
Chaypita mayur cüra Caifásmanna watashta Jesústa Anás apachiran.
Jinallaraj Simón Pedro mashacuycaran.
Mashacuycaptin,
waquin runa tapuran:
«Jesúspa purïshijnin canqui,
¿au?»
nir.
Pedruna chapacuran:
«Mana.»
Mayllanta mayur cürapa uywayninpis niran:
«Ćhacraćhu Jesústawan ishcaniquita ricashcaj.»
Tapuj runapa yawar-masinpa rinrinta Pedro rugush caran.
Chaynuy niptin,
yapay Pedro Jesústa wasguiran.
Niycaptillan,
gällu cantariycuran.